Ilna ħafna nisimgħu dwar il-qbid tal-ħamiem u l-ħsara li dan jagħmel. Minkejja dan, kull darba li xi ħadd jipprova jagħmel xi ħaġa fuq materja li ħadd ma jkun iċċaqlaq dwarha, jinqalgħu l-irwiefen kollha. Għal diversi snin ilna nisimgħu dwar il-ħsara li jagħmel il-ħamiem u kienu diversi Kunsilli Lokali li saħansitra għamlu by-law sabiex min jinqabad jitma' lil dan il-ħamiem, jiġi saħansitra mħarrek. Fil-passat rajna Kunsilli Lokali li kellhom jirrikorru għal sparar fuqhom b'senter tal-arja, xi ħaġa li ġustament kienet iġġib l-għadab tal-poplu. Huwa mod xejn ċivili kif wieħed jipprova jirrisolvi din il-problema. Id-Direttorat għas-Saħħa, xi xhur ilu kien ħareġ sejħa sabiex ikun hemm kuntrattur li jkun jista' jaqbad dan il-ħamiem. Minkejja dan, għal xi raġuni jew oħra, din is-sejħa ġiet irtirata. Dan fisser li erġajna ġejna fejn konna qabel; il-Kunsilli Lokali jitħallew bla assistenza sabiex jirrispondu għall-ilmenti tan-nies dwar din il-problema. Kien għalhekk li l-Assoċjazzjoni tal-Kunsilli Lokali ħarġet sejħa hi sabiex tkun tista' tipprovdi servizz lill-Kunsilli Lokali. Din is-sejħa issa għalqet u tinsab fi proċess li tigi aġġudikata mill-Eżekuttiv tal-Assoċjazzjoni. Il-ħsieb kien u hu li l-kuntrattur li jieħu dan il-kuntratt, jaqbad dan il-ħamiem permezz ta' gaġeġ apposta bla ma ssir krudeltà fuq l-annimal. It-tieni fażi tkun illi dan il-ħamiem jitpoġġa f'post apposta fejn jingħata ikel li permezz tiegħu ma jkunx jista' jbid u allura jibda jiġi kkontrollat in-numru. Dan huwa kruċjali wkoll sabiex il-ħamiem li jinqabad ma jerġax jiġi rilaxxat f'lokalitajiet oħra, u ovvjament jerġa' jinqabad. Dan ikun ifisser li wieħed ikun qed iħallas għall-istess ħamiem li jkun qed jinqabad. Għal dan il-għan, l-Assoċjazzjoni tal-Kunsilli Lokali, bdiet, anki jekk fi stadju inizjali, diskussjonijiet mal-Ministeru għall-Ambjent sabiex possibilment jiġi provdut post fejn ikun jista' jinżamm dan il-ħamiem, fejn hemm imbagħad imut mewta naturali. Ma kien qatt il-ħsieb tal-Assoċjazzjoni li dan il-ħamiem li jinqabad, jiġi mogħti xi ikel bħala velenu sabiex imut. Jidher biċ-ċar li kull metodu ieħor li ntuża fil-passat, ma ħadimx. Dawn kienu jinkludu miżuri bħal; sriep tal-plastik, bżieżaq, biċċiet ta' ċraret u oħrajn. L-uniku metodu li huwa pruvat li jaħdem huwa dak li dawn jinqabdu bil-gaġeġ, li jkunu apposta għal dan il-għan. Dan ukoll ġab kritika għaliex intqal li allura se nkunu qed nonsbu għall-ħamiem. Dan mhux il-każ. Tajjeb wieħed ifakkar li dan it-tip ta' ħamiem huwa meqjus bħala ġrieden itiru. Ifisser li huwa meqjus li jġib il-mard u allura ma nistgħux nibqgħu b'idejna fuq żaqqna u ma nagħmlu xejn. Dan kollu jxejjen kull kritika inġusta li saret fil-konfront tiegħi u partikolarment fuq l-Assoċjazzjoni tal-Kunsilli Lokali. Anzi, l-Assoċjazzjoni għamlet dak li ħaddieħor kellu l-obligu li jagħmel u għal xi raġuni m'għamlux. L-Assoċjazzjoni hija determinata li tkompli għaddejja b'dan il-proċess u qed tispera li ssib il-koperazzjoni kollha meħtieġa mill-Awtoritajiet kompetenti sabiex tinstab soluzzjoni darba għal dejjem għal din il-problema.